* aġġornata fit-8.5.2020, 20:25, permezz ta' paragrafu ġdid Il-Kummissjoni Ewropea adottat it-tieni emenda biex testendi l-ambitu tal-Qafas Temporanju dwar l-għajnuna mill-Istat adottat fid-19 ta' Marzu 2020 biex l-Istati Membri jkunu jistgħu jgħinu lill-ekonomija tagħhom fil-kuntest tat-tifqigħa tal-coronavirus. Din issegwi l-ewwel emenda li ġiet adottata fit-3 ta' April 2020. Fuq il-bażi ta' dawn ir-regoli orizzontali u f'kooperazzjoni mill-qrib mal-Istati Membri, sal-lum il-Kummissjoni approvat madwar €1.9 triljun f'għajnuna mill-Istat għall-ekonomija tal-UE, biex l-Istati Membri jkunu f'pożizzjoni li jipprovdu likwidità meħtieġa b'mod urġenti għall-kumpaniji, isalvaw l-impjiegi, jippermettu r-riċerka u l-iżvilupp u jiżguraw il-forniment ta' prodotti biex tiġi miġġielda t-tifqigħa tal-coronavirus. Din it-tieni emenda tikkomplementa t-tipi ta' miżuri li ġew diġà koperti bil-Qafas Temporanju u bir-regoli eżistenti tal-għajnuna mill-Istat, billi tistabbilixxi l-kriterji li fuq il-bażi tagħhom l-Istati Membri jistgħu jipprovdu rikapitalizzazzjoni u dejn subordinat lill-kumpaniji fi bżonn, filwaqt li jiġu protetti l-kundizzjonijiet ekwivalenti ta' kompetizzjoni fl-UE. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Qed inkomplu naħdmu mill-qrib mal-Istati Membri biex niżguraw li n-negozji Ewropej ikollhom aċċess għal-likwidità meħtieġa b'mod urġenti. Ir-regoli tagħna issa jippermettu wkoll li dan is-sostenn jingħata permezz ta' dejn subordinat. Maż-żmien ħafna negozji se jkollhom bżonn ukoll il-kapital biex jegħlbu l-kriżi. Jekk l-Istati Membri jiddeċiedu li jinvolvu ruħhom, se napplikaw ir-regoli tal-lum biex niżguraw li l-kontribwenti jiġu suffiċjentement remunerati u li s-sostenn tagħhom ikun marbut ma' obbligi, inkluż il-projbizzjoni tad-dividendi, tal-pagamenti ta' bonuses kif ukoll miżuri addizzjonali għal-limitazzjoni tad-distorsjonijiet tal-kompetizzjoni. U għat-trasparenza pubblika, il-kumpaniji l-kbar se jkollhom jirrapportaw ukoll dwar l-użu tal-għajnuna li rċevew u l-konformità mar-responsabbiltajiet tagħhom b'rabta mat-tranżizzjonijiet ekoloġiċi u diġitali. Dan għaliex irridu nippreservaw il-valuri Ewropej u l-kundizzjonijiet ekwivalenti ta' kompetizzjoni biex l-ekonomija Ewropea terġa' tirranka bis-saħħa wara l-kriżi. Għal din ir-raġuni hemm bżonn isir ħafna iktar mill-kontroll tal-għajnuna mill-Istat. Għandna bżonn pjan ta' rkupru Ewropew li huwa ekoloġiku u diġitali u li jibbenefika lill-konsumaturi Ewropej kollha. Huwa fl-interess tal-Ewropa kollha li niżguraw li din il-kriżi simetrika globali ma twassalx għal xokk asimetriku għad-detriment tal-Istati Membri li għandhom inqas possibbiltajiet li jgħinu lill-industrija tagħhom u lill-kompetittività tal-UE kollha kemm hi.” Għajnuna ta' rikapitalizzazzjoni għall-kumpaniji Il-miżuri ta' emerġenza li l-Istati Membri kellhom jieħdu biex jiġġieldu t-tifqigħa tal-coronavirus affettwaw ħafna kumpaniji Ewropej fil-kapaċità tagħhom li jipproduċu beni jew jipprovdu servizzi, li wassal għal telf li naqqas l-ekwità tagħhom u l-abbiltà tagħhom li jissellfu mis-swieq. Għaldaqstant, it-tieni emenda tespandi l-Qafas Temporanju biex ikunu possibbli interventi pubbliċi mmirati sew fil-forma ta' għajnuna ta' rikapitalizzazzjoni għal dawk il-kumpaniji mhux finanzjarji fi bżonn, biex jonqos ir-riskju għall-ekonomija tal-UE fl-intier tagħha. Fl-istess waqt il-Qafas Temporanju jistabbilixxi għadd ta' salvagwardji biex jiġu evitati distorsjonijiet bla bżonn tal-kompetizzjoni fis-suq uniku. Barra minn hekk, l-Istati Membri huma liberi li jfasslu miżuri nazzjonali li huma konformi ma' objettivi politiċi addizzjonali, pereżempju l-faċilitazzjoni ulterjuri tat-trasformazzjoni ekoloġika u diġitali tal-ekonomiji tagħhom jew il-prevenzjoni tal-frodi, tal-evażjoni tat-taxxa jew tal-evitar aggressiv tat-taxxa. (i) Kundizzjonijiet marbuta mal-ħtieġa, mal-adegwatezza u mal-portata tal-intervent: L-għajnuna ta' rikapitalizzazzjoni għandha tiġi konċessa biss jekk ma jkunx hemm soluzzjoni xierqa oħra. L-intervent irid ikun ukoll fl-interess komuni, pereżempju biex tiġi evitata tbatija soċjali jew falliment tas-suq minħabba t-telf sinifikanti ta' impjiegi, il-ħruġ ta' kumpanija innovattiva jew sistemikament importanti, jew ir-riskju ta' tfixkil fil-provvista ta' servizz importanti. Fl-aħħar nett, l-għajnuna trid tkun limitata għall-iżgurar tal-vijabbiltà tal-kumpanija u għandha tirrestawra biss l-istruttura kapitali tal-benefiċjarji kif kienet teżisti qabel it-tifqigħa tal-coronavirus. (ii) Kundizzjonijiet marbuta mad-dħul tal-Istat fil-kapital tal-kumpaniji u mar-remunerazzjoni: L-Istat irid jiġi suffiċjentement remunerat għar-riskji li jidħol għalihom b'rabta mal-għajnuna ta' rikapitalizzazzjoni. Barra minn hekk, il-mekkaniżmu ta' remunerazzjoni jrid jinċentiva lill-benefiċjarji u/jew lis-sidien tagħhom biex jakkwistaw l-ishma akkwistati mill-Istat permezz ta' għajnuna mill-Istat, biex tkun żgurata n-natura temporanja tal-intervent tal-Istat. (iii) Kundizzjonijiet marbuta mal-ħruġ tal-Istat mill-kapital tal-kumpaniji kkonċernati: Il-benefiċjarji u l-Istati Membri huma meħtieġa jiżviluppaw strateġija ta' ħruġ, partikolarment fir-rigward ta' kumpaniji kbar li jkunu rċevew għajnuna ta' rikapitalizzazzjoni sinifikanti mingħand l-Istat. Jekk sitt snin wara l-għajnuna ta' rikapitalizzazzjoni lill-kumpaniji kkwotati fil-Borża, jew sa seba' snin għall-kumpaniji l-oħra, ikun hemm dubju dwar il-ħruġ tal-Istat, ikollu jiġi nnotifikat pjan ta' ristrutturar għall-benefiċjarju lill-Kummissjoni. (iv) Kundizzjonijiet marbuta mal-governanza: Sakemm l-Istat ikun ħareġ kollu kemm hu, il-benefiċjarji huma soġġetti għal projbizzjoni ta' dividendi u tar-riakkwist ta' ishma. Barra minn hekk, sakemm ikunu ġew mifdija mill-inqas 75 % tar-rikapitalizzazzjoni tapplika limitazzjoni stretta tar-remunerazzjoni tal-maniġment tagħhom, inkluż projbizzjoni fuq il-ħlas ta' bonuses. Dawn il-kundizzjonijiet għandhom ukoll l-għan li jinċentivaw il-benefiċjarji u s-sidien tagħhom biex jixtru l-ishma li huma proprjetà tal-Istat malli s-sitwazzjoni ekonomika tippermetti. (v) Projbizzjoni ta' sussidju inkroċjat u ta' akkwiżizzjoni: Sabiex ikun żgurat li l-benefiċjarji ma jibbenefikawx indebitament mill-għajnuna ta' rikapitalizzazzjoni mingħand l-Istat għad-detriment tal-kompetizzjoni ġusta fis-suq uniku, ma jistgħux jużaw l-għajnuna biex isostnu attivitajiet ekonomiċi ta' kumpaniji integrati li kienu f'diffikultajiet ekonomiċi qabel il-31 ta' Diċembru 2019. Barra minn hekk, sakemm jiġu mifdija mill-inqas 75 % tar-rikapitalizzazzjoni, il-benefiċjarji, li mhumiex intrapriżi żgħar u medji (SMEs), huma fil-prinċipju pprojbiti milli jakkwistaw sehem ta' iktar minn 10 % f'kompetituri jew operaturi oħra fl-istess linja ta' negozju, inkluż operazzjonijiet upstream u downstream. * Skont din l-emenda, l-Istati Membri jistgħu jinnotifikaw skemi ta' rikapitalizzazzjoni jew miżuri ta' għajnuna individwali. Meta tapprova skema, il-Kummissjoni se titlob in-notifika separata ta' għajnuna lil kumpanija 'l fuq mil-limitu ta' €250 miljun għal finijiet ta' valutazzjoni individwali. Il-kumpaniji li kienu diġà f'diffikultà fil-31 ta' Diċembru 2019 mhumiex eliġibbli għal għajnuna skont il-Qafas Temporanju. Trasparenza pubblika u rappurtar: Jekk l-għajnuna ta' rikapitalizzazzjoni tiġi konċessa lill-benefiċjarji bħala parti minn skema, l-Istati Membri jridu jippubblikaw id-dettalji dwar l-identità tal-kumpaniji li rċevew għajnuna kif ukoll l-ammont fi żmien tliet xhur mir-rikapitalizzazzjoni. Barra minn hekk, il-benefiċjarji, għajr l-SMEs, iridu jippubblikaw informazzjoni dwar kif il-mod li bih jużaw l-għajnuna li rċevew isostni l-attivitajiet tal-kumpanija f'konformità mal-obbligi tal-UE u dawk nazzjonali b'rabta mat-trasformazzjoni ekoloġika u diġitali. Il-Kummissjoni tirrikonoxxi li, fil-fażi ta' rkupru wara l-kriżi, il-kumpaniji aktarx se jkunu jeħtieġu investimenti privati u pubbliċi addizzjonali fuq skala kbira biex iwieġbu għall-isfidi u jaħtfu l-opportunitajiet taż-żewġ tranżizzjonijiet li jimxu flimkien, dik ekoloġika u dik diġitali. F'dan il-kuntest, il-Kummissjoni tinnota li din l-emenda tal-Qafas Temporanju iktar tikkomplementa milli tissostitwixxi l-possibbiltajiet eżistenti biex l-Istati Membri jagħtu sostenn skont ir-regoli tal-UE dwar l-għajnuna mill-Istat. Barra minn hekk, kif diġà tħabbar fil-Komunikazzjoni tal-Kummissjoni tal-14 ta' Jannar 2020, ir-regoli rilevanti dwar l-għajnuna mill-Istat, b'mod partikolari l-linji gwida dwar l-għajnuna mill-Istat għall-Ambjent u l-Enerġija, se jkunu riveduti sal-2021 fid-dawl tal-objettivi ta' politika tal-Patt Ekoloġiku Ewropew u jagħtu sostenn lil tranżizzjoni kosteffettiva u soċjalment inklużiva għan-newtralità klimatika sal-2050. Dan se jikkontribwixxi għal strateġija ta' rkupru għall-ekonomija Ewropea li tikseb iż-żewġ tranżizzjonijiet, dik ekoloġika u dik diġitali, skont l-objettivi nazzjonali u tal-UE. Għajnuna lill-kumpaniji fil-forma ta' dejn subordinat L-emenda tal-lum tal-Qafas Temporanju tintroduċi wkoll il-possibbiltà li l-Istati Membri jsostnu l-impriżi li jkunu qed jiffaċċjaw diffikultajiet finanzjarji minħabba t-tifqigħa tal-coronavirus billi jipprovdulhom dejn subordinat b'termini favorevoli. Din tirrigwarda strumenti ta' dejn li f'każ ta' proċedimenti ta' insolvenza jiġu ttrattati b'mod subordinat fil-konfront tal-kredituri ordinarji preferuti, u tikkomplementa s-sett ta' strumenti disponibbli għall-Istati Membri skont il-Qafas Temporanju eżistenti, inkluż il-konċessjoni ta' dejn superjuri lill-kumpaniji fil-bżonn. Id-dejn subordinat ma jistax jiġi kkonvertit f'ekwità waqt li l-kumpanija tkun negozju attiv u l-Istat jassumi inqas riskju. Madankollu, peress li dan id-dejn iżid l-abbiltà tal-kumpaniji li jassumu dejn superjuri b'mod simili għas-sostenn kapitali, l-għajnuna fil-forma ta' dejn subordinat tinkludi remunerazzjoni ogħla u limitazzjoni ulterjuri fir-rigward tal-ammont meta mqabbel mad-dejn superjuri skont il-Qafas Temporanju. Jekk l-Istati Membri jridu jeċċedu l-limiti stabbiliti għall-għoti ta' dejn subordinat, japplikaw il-kundizzjonijiet kollha stabbiliti hawn fuq għall-miżuri ta' rikapitalizzazzjoni. Il-passi li jmiss Il-Qafas Temporanju emendat se jibqa' fis-seħħ sa tmiem Diċembru tal-2020. Madankollu, jista' jkun li l-problemi tas-solvenza jimmaterjalizzaw iktar tard fil-qafas tal-kriżi, u għalhekk il-Kummissjoni estendiet dan il-perjodu sal-aħħar ta' Ġunju 2021 għall-miżuri ta' rikapitalizzazzjoni biss. Bil-għan li tiġi żgurata ċ-ċertezza legali, qabel dawk id-dati l-Kummissjoni se tivvaluta jekk ikunx hemm bżonn ta' estensjoni. Fl-aħħar nett, il-Kummissjoni qiegħda kontinwament tivvaluta jekk humiex meħtieġa miżuri ulterjuri biex l-Istati Membri jkunu jistgħu jagħtu sostenn lill-ekonomija tagħhom f'dawn iż-żminijiet diffiċli u biex jgħinu lill-kumpaniji jerġgħu lura fuq saqajhom malajr wara l-kriżi, inkluż billi tkompli temenda l-Qafas Temporanju. F'dan il-kuntest, il-Kummissjoni qed tanalizza wkoll ir-regoli eżistenti tal-Istat, biex tivverifika l-konsistenza mal-prinċipji approvati fil-Qafas Temporanju għal miżuri ta' għajnuna mill-Istat biex tappoġġja l-ekonomija fit-tifqigħa kurrenti tal-coronavirus. Sfond Fid-19 ta' Marzu 2020, il-Kummissjoni adottat Qafas Temporanju ġdid dwar l-għajnuna mill-Istat biex jingħata sostenn lill-ekonomija matul it-tifqigħa tal-coronavirus, abbażi tal-Artikolu 107(3)(b) tat-Trattat dwar il-Funzjonament tal-Unjoni Ewropea. Il-Qafas Temporanju ġie emendat għall-ewwel darba fit-3 ta' April 2020. Il-Qafas Temporanju jirrikonoxxi li l-ekonomija kollha tal-UE qed tesperjenza taqlib serju. Dan jippermetti lill-Istati Membri jużaw il-flessibbiltà sħiħa prevista skont ir-regoli dwar l-għajnuna mill-Istat biex jagħtu sostenn lill-ekonomija, filwaqt li jillimitaw il-konsegwenzi negattivi fuq il-kundizzjonijiet ekwi fis-suq uniku. Il-Qafas Temporanju jgħin biex is-sostenn lill-ekonomija jkun wieħed immirat, filwaqt li jrażżan il-konsegwenzi negattivi fuq il-kundizzjonijiet ekwi fis-suq uniku. L-emenda tal-kamp ta' applikazzjoni tal-Qafas Temporanju għal għajnuna fil-forma ta' rikapitalizzazzjoni jikkomplementa l-possibbiltà li l-Istati Membri jakkwistaw ishma eżistenti ta' kumpaniji bi prezz tas-suq jew pari passu ma' azzjonisti privati, li fil-prinċipju jaqa' barra mill-ambitu tal-kontroll tal-għajnuna mill-Istat tal-UE. Dan jista' jkun ta' importanza partikolari f'każ ta' riskju ta' akkwiżizzjonijiet ostili ta' kumpaniji strateġiċi min-naħa ta' akkwirenti barranin, u jikkomplementa l-għodod għad-dispożizzjoni tal-Istati Membri kif stabbilit fil-linji gwida tal-Kummissjoni biex jiġi żgurat approċċ b'saħħtu fl-UE kollha għall-iskrinjar tal-investiment barrani fi żmien ta' kriżi tas-saħħa pubblika u vulnerabbiltà ekonomika relatata. Fit-13 ta' Marzu 2020 il-Kummissjoni adottat Komunikazzjoni dwar Rispons ekonomiku koordinat għat-tifqigħa tal-COVID-19 li tistabbilixxi dawn il-possibbiltajiet. Pereżempju, l-Istati Membri jistgħu jagħmlu tibdil li ġeneralment ikun applikabbli għan-negozji (pereżempju d-differiment tat-taxxi, jew is-sussidjar ta' xogħol b'ħinijiet iqsar fost is-setturi kollha), li ma jaqax taħt ir-regoli dwar l-għajnuna mill-Istat. Jistgħu jagħtu wkoll kumpens lil dawk il-kumpaniji li jkunu ġarrbu ħsara minħabba t-tifqigħa tal-coronavirus jew b'kaġun dirett tagħha. Dan jista' jkun utli biex jingħata sostenn lis-setturi partikolarment milquta, bħal dak tat-trasport, tat-turiżmu, tal-ospitalità u tal-bejgħ bl-imnut.